b'\n_START_ARTICLE_\nVincas Laurutis\n_START_SECTION_\nBiografija\n_START_PARAGRAPH_\n1964 m. baig\xc4\x97 \xc5\xa0iauli\xc5\xb3 Juliaus Janonio vidurin\xc4\x99 mokykl\xc4\x85. 1969 m. baig\xc4\x97 Kauno politechnikos institut\xc4\x85 (KPI), radijo in\xc5\xbeinierius. 1996 m. suteiktas profesoriaus pedagoginis mokslo vardas. Technikos moksl\xc5\xb3, elektronikos ir elektrotechnikos moksl\xc5\xb3 habilituotas moksl\xc5\xb3 daktaras, apgyn\xc4\x97 habilitacij\xc4\x85 tema \xe2\x80\x9e\xc5\xbdmogaus \xc5\xbei\xc5\xabros linijos orientavimo sistema\xe2\x80\x9c._NEWLINE_1969\xe2\x80\x931980 m. KPI \xc5\xa0iauli\xc5\xb3 vakarinio fakulteto Radiotechnikos ir elektrotechnikos katedros bendradarbis, 1980\xe2\x80\x931997 m. Radiotechnikos ir elektrotechnikos katedros docentas, 1985\xe2\x80\x931995 m. Radiotechnikos katedros ved\xc4\x97jas, 1992\xe2\x80\x931997 m. Kauno technologijos universiteto \xc5\xa0iauli\xc5\xb3 fakulteto dekanas, 1997\xe2\x80\x932007 m. \xc5\xa0iauli\xc5\xb3 universiteto rektorius._NEWLINE_Nuo 1993 m. Lietuvos centro s\xc4\x85jungos narys, \xc5\xa0iauli\xc5\xb3 skyriaus pirmininkas. Nuo 2003 m. Lietuvos liberal\xc5\xb3 ir centro s\xc4\x85jungos narys, 2003\xe2\x80\x932004 m. LiCS \xc5\xa0iauli\xc5\xb3 skyriaus pirmininkas. 1995-1997 m. 1997-2000 m., 2000-2003 m.,  ir 2003\xe2\x80\x932007 m. \xc5\xa0iauli\xc5\xb3 miesto savivaldyb\xc4\x97s tarybos narys._NEWLINE_1989 m. su bendraautoriais profesoriumi K\xc4\x99stu\xc4\x8diu Kri\xc5\xa1\xc4\x8di\xc5\xabnu ir docentu Vidu Lauru\xc5\xa1ka u\xc5\xbe darb\xc4\x85 \xe2\x80\x9eNauji \xc5\xbemogaus ir ma\xc5\xa1inos informacin\xc4\x97s s\xc4\x85veikos b\xc5\xabdai ir priemon\xc4\x97s\xe2\x80\x9c gavo Lietuvos valstybin\xc4\x99 premij\xc4\x85 mokslo ir technikos srityje. Su bendraautoriais pareng\xc4\x97 monografij\xc4\x85 \xe2\x80\x9eAuk\xc5\xa1t\xc5\xb3j\xc5\xb3 mokykl\xc5\xb3 administratori\xc5\xb3 geros patirties vadovas\xe2\x80\x9c. _NEWLINE_\xc5\xbdmona Nijol\xc4\x97, dukros Diana Balvo\xc4\x8dien\xc4\x97, Migl\xc4\x97 Plukien\xc4\x97.'